Dostál, Ondrej, poslanec NR SR (2024-10-23):
Vážené kolegyne, vážení kolegovia, budem hovoriť v podstate o niečom veľmi podobnom až tom istom, o čom hovoril pán poslanec Galko. Na rozdiel od neho by som teda, nebudem tu nikoho obviňovať, že čo zle robí, ale teda chcem tiež vyjadriť svoj názor na navrhované premiestnenie pani poslankyne Bajo Holečkovej z výboru pre sociálne veci, a chcem predložiť aj návrh, ktorým sa z toho predloženého návrhu práve táto zmena v sociálnom výbore vypustí. Navrhuje sa, aby z výboru pre sociálne veci bola odvolaná pani poslankyňa Bajo Holečková a aby sa stal novým členom výboru pre sociálne veci pán poslanec Šmilňák. Situácia je taká, že pán poslanec Šmilňák je v súčasnosti členom Výboru Národnej rady pre vzdelávanie, vedu, mládež a šport a náhradným členom výboru pre európske záležitosti. Pani poslankyňa Holečková, Bajo Holečková je členkou iba jedného výboru, výboru pre sociálne veci. Ak bude dnes alebo zajtra schválený tento návrh, dôsledkom bude, že pán poslanec Šmilňák bude v troch výboroch a pani poslankyňa Bajo Holečková nebude v žiadnom výbore. Sú poslanci, ktorí sú v troch výboroch alebo možno aj vo viacerých výboroch, zvládajú to, sú pracovití, to ja nenamietam, ale je naozaj neštandardné, aby poslanec nebol v žiadnom výbore. Je dlhodobou ustálenou parlamentnou praxou, že každý poslanec je aspoň v jednom výbore. Výnimka z toho, ktorá vyplýva priamo zo zákona je predseda a predpokladám, že aj zastupujúci predseda Národnej rady, ktorý podľa § 45 ods. 4 zákona o rokovacom poriadku nie je členom žiadneho výboru, a v tomto volebnom období je výnimkou ešte pán poslanec Matovič, ktorý podľa teda údajov na webovej stránke Národnej rady tiež nie je členom žiadneho výboru, ale tam predpokladám, že ide o jeho vlastné slobodné, slobodné rozhodnutie. Ale inakšie je naozaj ustálenou parlamentnou praxou, tradíciou, že každý poslanec pracuje aspoň v jednom výbore. A s tým sa spájajú aj isté povinnosti, lebo práca v parlamente sú aj povinnosti, ale aj isté práva a oprávnenia. Napríklad ak nie ste členom výboru, tak môžte síce prísť a zúčastniť sa na rokovaní toho výboru, dokonca môžete aj vystúpiť v rozprave, obvykle až po členoch toho výboru, ale napríklad nemôžete tam predkladať pozmeňujúce návrhy, resp. môžete, ale musí si ich niekto z členov výboru osvojiť. A ak ide o návrh zákona a ste v pléne, tak ak nemáte 15 poslancov, tak je to častokrát jediná príležitosť, keď môžete napríklad navrhnúť nejakú zmenu, zmenu k návrhu zákona, nejaký pozmeňujúci návrh alebo možnosť zúčastniť sa poslaneckého prieskumu. Poslanecký prieskum teoreticky môže schváliť aj plénum Národnej rady, ale obvykle poslanecké prieskumy schvaľujú výbory a zúčastňujú sa na nich členovia tých výborov. Ak nie ste členom žiadneho parlamentného výboru, tak prichádzate aj o toto právo. Nemôžete byť spravodajcom. S tým, že ste spravodajcom, sa tiež spájajú isté oprávnenia, keď nie ste členom výboru, lebo výborov... spravodajcov určuje gestorský, gestorský výbor. Čiže poslanci, ktorí nie sú členmi výborov, nemajú úplne rovnocenné postavenie s poslancami, ktorí členmi výborov sú. A keď to vyplýva priamo zo zákona, ako je to v prípade predsedu alebo zastupujúceho predsedu, tak áno, nič sa s tým nedá robiť. Keď je to vec slobodného rozhodnutia toho poslanca, že z nejakého dôvodu nechce byť členom nejakého výboru, tak môžme povedať, že je to zvláštne, ale je to iná situácia, ako keď sa tak má udiať z rozhodnutia niekoho iného, aj keď ide o rozhodnutie bývalého poslaneckého klubu. A tuto nie sme v situácii, to spomínal tiež pán poslanec Galko, že v niektorých výboroch sa predpokladá pomerné zastúpenie poslaneckých klubov. Ide najmä o kontrolné výbory, na kontrolu SIS, na kontrolu Vojenského spravodajstva, na kontrolu, na kontrolu NBÚ alebo na preskúmavanie rozhodnutí NBÚ, alebo na preskúmavanie, alebo na, alebo výbor pre nezlučiteľnosť funkcií či mandátový a imunitný výbor. Tam priamo zo zákona – či už zo zákona o rokovacom poriadku, alebo z tých zákonov o tajných službách – vyplýva, že tieto výbory majú byť zložené na základe pomerného zastúpenia buď poslaneckých klubov, alebo politických strán zastúpených v Národnej rade, a dokonca v prípade niektorých tam nie je jednotná úprava. Ak vystúpi poslanec z poslaneckého klubu, tak mu zanikne členstvo v tom klube, prestane byť členom. Čiže pán poslanec Huliak, keď vystúpil z poslaneckého klubu SNS, tak prestal byť členom osobitného kontrolného výboru na kontrolu NBÚ a na kontrolu, na kontrolu, preskúmavanie rozhodnutí NBÚ, ešte stále na webe je uvádzaný, že je členom, ale už nie je, lebo keď nie je členom toho poslaneckého klubu... Rovnako pán poslanec Muňko. Tým, že vystúpil z poslaneckého klubu SMER-u, tak mu zaniklo členstvo v osobitnom kontrolnom výbore na kontrolu činnosti SIS. Pánovi poslancovi Ševčíkovi nezaniklo členstvo v osobitnom kontrolnom výbore na kontrolu Vojenského spravodajstva, lebo tam nie je taká úprava, ale aj tam sa predpokladá, že je pomerné zastúpenie a dnes tam potom už má SNS nadpomerné zast... alebo nezodpovedá to pomernému zastúpeniu. Nie sú to identické príklady, pán poslanec Janckulík to, myslím, spomínal, že odišiel z výboru pre nezlučiteľnosť funkcií, keď odišiel z vládnej koalície. Ale to je iná situácia. Vo výbore pre nezlučiteľnosť funkcií sa predpokladá pomerné zastúpenie poslaneckých klubov. A už vôbec sa to nedá porovnávať s funkciou vládneho splnomocnenca. Je niečo iné, ak poslanec je splnomocnencom vlády pre nejakú oblasť, a je niečo iné, ak je poslanec členom výboru alebo ak vôbec nemá byť členom žiadneho výboru. A nie sme tu ani v situácii, že by sa odchodom pani poslankyne Bajo Holečkovej z poslaneckého klubu KDH zmenil pomer medzi koalíciou a opozíciou. Pani poslankyňa Bajo Holečková zostáva opozičnou poslankyňou a zostáva v sociálnom výbore zachovaný pomer koaličných a opozičných poslancov. A nejde v tomto prípade dokonca ani o situáciu, že by KDH úplne stratilo zastúpenie vo výbore pre sociálne veci. Ešte stále, na začiatku tam mala dvoch, čiže dve poslankyne, a teda pani poslankyňa Turčanová ako členka poslaneckého klubu KDH ostáva členkou sociálneho, sociálneho výboru. Ja by som rozumel tomu, že ak ide o výbor, na ktorom mimoriadne záleží príslušnému klubu, a teraz odíde poslanec a bol to jediný poslanec z toho klubu v tom výbore, že sa bude snažiť dohodnúť ten klub s tým poslancom, že tam dá niekoho iného a povedzme ten poslanec, ktorý odišiel, pôjde do nejakého iného výboru. Ale tu nie sme v tej situácii, že výmena, tu ide o odvolanie odídenej poslankyne bez akejkoľvek náhrady. A je to naozaj tak, že na začiatku sa stretne koalícia alebo budúca koalícia a opozícia, na začiatku volebného obdobia, a urobia nejaké dohody viac-menej na základe princípu pomerného zastúpenia, aj keď nie presne sa to rešpektuje, a potom sa dohodnú v rámci koalície, v rámci opozície a potom jednotlivé kluby – či už koaličné, alebo opozičné – si rozdelia tých poslancov. A tí nemusia byť stopercentne spokojní s tým, či sú v tom alebo onom výbore, to sa nedá, lebo tie výbory by potom boli strašne nerovnako veľké, ale v zásade je urobená dohoda, ktorá počíta s tým, ako sú na začiatku volebného obdobia rozložené politické sily. Ale v priebehu každého volebného obdobia sa objavia aj nezávislí poslanci, nezaradení poslanci, ktorí odídu zo svojich poslaneckých klubov, je to normálna súčasť politického života a ak tá predchádzajúca strana potrestá svojich poslancov tým, že ich napríklad ak sú vo funkcii predsedu výboru a odvolá ich z takej funkcie, dobre, tak tam sa dá pochopiť, že vedenie výboru napríklad alebo funkcia podpredsedu Národnej rady zodpovedá, zodpovedá aj nejakej politickej prestíži alebo rozloženiu politickej moci, ale členstvo, radové členstvo vo výbore? Sme tu v situácii, kde legitímny záujem opozičnej politickej strany mať miesta vo výbore, ktorý sa premietol do politických dohôd na začiatku volebného obdobia, na seba naráža s legitímnym záujmom nezaradenej opozičnej poslankyne pôsobiť vo výbore. A pravidlá majú chrániť slabšieho, aj opozičná politická strana je v postavení slabšieho alebo politickej menšiny, ale aj nezaradená opozičná poslankyňa je v pozícii slabšieho alebo v pozícii menšiny. A keď to dám na vážky, či je silnejší v tomto prípade záujem opozičnej politickej strany mať dve miesta vo výbore, tak ako to bolo dohodnuté na začiatku, alebo záujem nezaradenej poslankyne pôsobiť vo výbore, v ktorom už rok pôsobí, mne sa zdá, že silnejší je záujem tej poslankyne. A preto ja by som tiež očakával väčšiu veľkorysosť zo strany, zo strany Kresťanskodemokratického hnutia. A naozaj sme tu v situácii, nie sme tu v situácii, že pani poslankyňa Bajo Holečková je v dvoch výboroch a pán poslanec Šmilňák je v dvoch výboroch a po tej zmene on bude v troch a ona v jednom, on bude v troch... (reakcia z pléna), v jednom ste ako náhradný. A nebude, ale pani poslankyňa Bajo Holečková po tejto zmene nebude v žiadnom výbore a nemá ako sa dostať do iného výboru, lebo sú dohodnuté pomery medzi koalíciou a opozíciou a koalícia nemá dôvod niekde zvyšovať, zvyšovať zastúpenie opozície. A tá politická dohoda, ktorá bola urobená na začiatku volebného obdobia, zodpovedá tomu, že na začiatku volebného obdobia mal poslanecký klub KDH 12 poslancov, v tejto chvíli má 11, a mal konkrétnych 12 poslancov, z ktorých dve pani poslankyne mali eminentný záujem byť práve vo výbore pre sociálne veci. A opäť to už povedal pán poslanec Galko, veď sa môžu zmeniť pomery, keď z 30-členného poslaneckého klubu odíde tretina členov, to neznamená, že všetky miesta vo výboroch obsadia tí zostávajúci členovia. Z tohto dôvodu ja tiež nebudem hlasovať za ten návrh, ak bude v tejto podobe, a preto si dovolím predniesť pozmeňujúci návrh, ktorým tú zmenu, ktorá podľa môjho názoru nie je správna, vypustím, navrhnem vypustiť z toho návrhu. Teraz dovoľte, aby som prečítal ten pozmeňujúci návrh. Pozmeňujúci návrh poslanca Národnej rady Slovenskej republiky Ondreja Dostála k návrhu na zmeny v zložení výboru Národnej rady Slovenskej republiky a overovateľov Národnej rady Slovenskej republiky (tlač 553). V bode A. návrhu sa vypúšťajú slová „poslankyňu Martinu Holečkovú (–) z funkcie členky Výboru Národnej rady Slovenskej republiky pre sociálne veci,“ a v bode B. návrhu sa vypúšťajú slová „poslanca Martina Šmilňáka (KDH) za člena Výboru Národnej rady Slovenskej republiky pre sociálne veci,“. Ďakujem.